РЕПУБЛИКА СРБИЈА

РЕПУБЛИЧКА ИЗБОРНА КОМИСИЈА

02 Број: 06-154/21

20. децембар 2021. године

Б е о г р а д

З А П И С Н И К

26. СЕДНИЦЕ РЕПУБЛИЧКЕ ИЗБОРНЕ КОМИСИЈЕ,

ОДРЖАНЕ 17. ДЕЦЕМБРА 2021. ГОДИНЕ

 Седница је почела у 13,25 часова.

 Председавао је Владимир Димитријевић, председник Републичке изборне комисије.

 Седници су присуствовали: чланови Републичке изборне комисије: Драгана Одовић, Немања Поповић, Зоран Лукић, Марко Јанковић, Никола Јелић, Џемил Сијарић, Јелена Миленковић, Марија Ђоковић, Ђула Ладоцки, Татјана Китановић, Миљкан Карличић, Вељко Одаловић, Владимир Матић, Срђана Видовић, Бисерка Живковић, Милош Томашевић, Жељка Радета и Мирослав Васић; заменици одсутних чланова: Весна Стојковић, Марко Кулић и Џемил Диванефендић; заменици присутних чланова: Маја Пејчић, Марина Ђукановић, Енис Зековић, Нада Јелић, Срђан Зораја, Гордана Радић Поповић, Горан Михајловић, Зорица Симеуновић, Марица Бурсаћ и Борис Бутулија, као и Срђан Смиљанић, секретар Републичке изборне комисије.

 Седници нису присуствовали: Усаме Зукорлић, заменик председника Републичке изборне комисије; чланови Комисије: Весна Миздрак, Владимир Јестратијевић, Бранкица Јовић и Ђорђе Павловић, као и др Миладин Ковачевић; заменици присутних чланова: Вељко Перовић, Бранибор Јовичић, Милош Срећковић, Милован Амиџић, Бела Буташ, Александар Чамагић, Горан Дилпарић и Срђан Сандић; Марина Марковић, заменик одсутног члана, као и Бранко Маринковић, заменик секретара Републичке изборне комисије.

 Осим чланова и заменика чланова Комисије, седници су присуствовали: Владимир Шутић, помоћник директора Републичког завода за статистику, Павле Димитријевић, овлашћени посматрач Удружења ЦРТА, Александар Марићевић и Ана Трифуновић, овлашћени посматрачи Удружења Грађани на стражи.

 Приликом утврђивања дневног реда, Комисија је, већином гласова (19 за и три нису гласала), прихватила предлог председника Комисије Владимира Димитријевића да се о тач. 4. до 8. предложеног дневног реда води обједињена расправа, а да одлучивање по актима буде појединачно.

 На предлог председника, Комисија је затим, једногласно (22 за) и без дискусије, утврдила следећи

Д н е в н и р е д:

 1. Доношење одлуке о допуни Упутства за спровођење гласања ван гласачког места;

 2. Доношење решења о одређивању гласачких места у заводима за извршење кривичних санкција, за гласање на републичком референдуму, расписаном за 16. јануар 2022. године;

 3. Доношење одлуке о облику и изгледу гласачких листића;

 4. Доношење одлуке о спровођењу преговарачког поступка без објављивања јавног позива за РИК ЈН бр. 1/21;

 5. Доношење одлуке о спровођењу преговарачког поступка без објављивања јавног позива за РИК ЈН бр. 2/21;

 6. Доношење одлуке о спровођењу преговарачког поступка без објављивања јавног позива за РИК ЈН бр. 3/21;

 7. Доношење одлуке о накнадама и другим трошковима везаним за рад Републичке изборне комисије на спровођењу републичког референдума, расписаног за 16. јануар 2022. године;

 8. Доношење одлуке о накнадама, материјалним и другим трошковима за спровођење републичког референдума, расписаног за 16. јануар 2022. године;

 9. Р а з н о.

**Прва тачка дневног реда –** Доношење одлуке о допуни Упутства за спровођење гласања ван гласачког места

 У уводним напоменама, председник Комисије је упознао чланове Комисије са Предлогом одлуке о допуни Упутства за спровођење гласања ван гласачког места.

 Истакао је да је члановима Комисије у материјалу за седницу, достављен и модел обрасца за израду обрасца потврде о изборном праву за гласање ван гласачког места.

 У дискусији су учествовали: Жељка Радета и Владимир Димитријевић.

 Комисија је, већином гласова (21 за и један није гласао), донела Одлуку о допуни Упутства за спровођење гласања ван гласачког места, са обрасцем потврде о изборном праву за гласање ван гласачког места, која је саставни део Упутства, у предложеном тексту.

**Друга тачка дневног реда –** Доношење решења о одређивању гласачких места у заводима за извршење кривичних санкција, за гласање на републичком референдуму, расписаном за 16. јануар 2022. године

 У уводним напоменама, председник Комисије је упознао чланове Комисије са Предлогом решења о одређивању гласачких места у заводима за извршење кривичних санкција, за гласање на републичком референдуму, расписаном за 16. јануар 2022. године.

 Напоменуо је да је за гласање на републичком референдуму, расписаном за 16. јануар 2022. године, предложено укупно 29 гласачких места у заводима за извршење кривичних санкција.

 Није било дискусије.

 Комисија је, већином гласова (21 за и један није гласао), донела решења о одређивању гласачких места у заводима за извршење кривичних санкција, за гласање на републичком референдуму, расписаном за 16. јануар 2022. године, у предложеном тексту.

**Трећа тачка дневног реда –** Доношење одлуке о облику и изгледу гласачких листића

 У уводним напоменама, председник Комисије је упознао чланове Комисије са Предлогом решења о одређивању гласачких места у заводима за извршење кривичних санкција, за гласање на републичком референдуму, расписаном за 16. јануар 2022. године.

 Истакао је да је предлог да се гласачки листићи по којима ће гласачи гласати на републичком референдуму расписаном за 16. јануар 2022. године, штампају са једном, две, три, четири или пет језичких варијанти, у зависности од тога који су језици и писма у службеној употреби у појединим општинама/градовима у Републици Србији.

 Надовезујући се на излагање председника Комисије, Бисерка Живковић је известила чланове Комисије са радом Радне групе за штампање изборног материјала, чији је она председавајући.

 Истакла је да је Радна група на састанку одржаном 15. децембра 2021. године проверила истоветност образаца за спровођење републичког референдума, расписаног за 16. јануар 2022. године, са обрасцима које је донела Комисија и који су саставни део упутстава за спровођење републичког референдума, а објављена су у Службеном гласнику Републике Србије број 113/21.

 Такође, образложила је и то да су упутства донета за спровођење свих будућих републичих референдума, те да је стога Радна група имала и задатак да обрасце који су саставни део упутстава уподоби за републички референдум расписан за 16. јануар 2022. године. С тим у вези нагласила је да је Радна група извршила следеће измене:

 - у Записнику о примопредаји гласачког материјала пре гласања између поткомисије и гласачког одбора (Образац ПП-2) и у Записнику о примопредаји гласачког материјала после гласања између гласачког одбора и поткомисије (Образац ПП-4), тач. 5. и 6. су избрисане;

 - у свим обрасцима, у којима се наводе речи: „заводи за извршење заводских санкција“, су замењене речима: „заводи за извршење кривичних санкција“;

 - у Контролном формулару за проверу логичко-рачунске исправности резултата гласања на гласачком месту (Образац РГ-1) у рубрици 12.8. су избрисане речи: „за“ и „против“.

 У дискусији су учествовали: Жељка Радета, Бисерка Живковић, Владимир Димитријевић и Срђан Смиљанић.

 Комисија је, већином гласова (21 за и један није гласао), донела Одлуку о облику и изгледу гласачких листића, у предложеном тексту.

**Четврта до осме тачке дневног реда**

У уводним напоменама, председник Комисије је упознао чланове Комисије са разлозима због којих се покрећу набавке у преговарачком поступку без објављивања јавних позива.

 Напоменуо је да су предмети јавне набавке:

 - набавка гласачких кутија;

 - набавка флашица спреја за обележавање прста;

 - повезивања скенера и провере исправности рада скенера.

 У наставку свог излагање, упознао је чланове Комисије са:

 - Предлогом одлуке о накнадама и другим трошковима везаним за рад Републичке изборне комисије на спровођењу републичког референдума, расписаног за 16. јануар 2022. године;

 - Предлогом одлуке о накнадама, материјалним и другим трошковима за спровођење републичког референдума, расписаног за 16. јануар 2022. године.

Није било дискусије.

Комисија је, већином гласова (19 за, два уздржана и један није гласао), донела Одлуку о спровођењу преговарачког поступка без објављивања јавног позива за РИК ЈН бр. 1/21, у предложеном тексту.

 Комисија је, већином гласова (19 за, два уздржана и један није гласао), донела Одлуку о спровођењу преговарачког поступка без објављивања јавног позива за РИК ЈН бр. 2/21, у предложеном тексту.

 Комисија је, већином гласова (19 за, два уздржана и један није гласао), донела Одлуку о спровођењу преговарачког поступка без објављивања јавног позива за РИК ЈН бр. 3/21, у предложеном тексту.

 Комисија је, једногласно (22 за), донела Одлуку о накнадама и другим трошковима везаним за рад Републичке изборне комисије на спровођењу републичког референдума, расписаног за 16. јануар 2022. године, у предложеном тексту.

 Комисија је, једногласно (22 за), донела Одлуку о накнадама, материјалним и другим трошковима за спровођење републичког референдума, расписаног за 16. јануар 2022. године, у предложеном тексту.

**Девета тачка дневног реда –** Разно

 Поводом ове тачке дневног реда није било предлога ни дискусије.

 Седница је завршена у 13,52 часова.

 Препис тонског снимка седнице саставни је део овог записника.

 СЕКРЕТАР ПРЕДСЕДНИК

 Срђан Смиљанић Владимир Димитријевић